User talk:James muang

Dr.Vum Kho Hau Tangthu Tawm Khat

Dr.Vum Kho Hau pen Rev. Za Khup leh Pi Ciang Zam te sung panin 1917 March 17 ni-in Thuklai ah suak hi.A suahpih unau lakah a upa pen hi a,Apa pen Khuasak leh Thuklai Baptist Church ah Senior pastor sem hi.

1922 kumin Khuasak ABM sangah kahin tanli a zawh khit ciangin A/V Middle. School Tedim ah tan guk dong kahin tua pan Falam Goverment School ah 1931 kumin tan giat zo-in a khua ah ciah hi.Sang a kah laitakin scholarship ngah hi.Tua khit ciang Falam ah 1937-38 kum dong kumpi na sem in,Japan gal dong Stenographer,B,C nasem hi.Chin Hills Education Uplift Society ah Secretary a sem hi. Japan gal laitakin Col. Ngaylor leh Major Stevenson makaihna tawh Zogamah Western Chin Levies sem a,1943 October 20 ni-in Staff Major kipia hi.Khat veivei ciangin Japan tawh kido thei zel uh hi.Siyin Resistance Army leh Chinwag Forces pen amah in makai hi.1944 kum sungin Commissioner Chin Hills Manipur Division of the N.W. frontier Province of Burma na zong sem hi.Japan gal hun sungin Anaa tawh kido-na kithahna ngongtatna cihte om a,thukhun omlo dinmun tawh kibang ahih manin Tedim ah Chin National Council party phuan in amah in makai hi.

Asia ni suahna lam a,galkapbu Lord Mounth Batten pen Tedim na pai a,Japan gal a zawhna hangun lungdam kiko-in khut kilen uh hi.A simtham a galdo(Querrila) galdo kipawlna ah zong makai ahi hi.

Japan gal a bei khit Bu Khin Maung Kalay,Thakhin Taakhin tung panin AFPFL tawh kizom in Chin Hills suahtak nadingin a simtham in nasem hi.1947 Febuary kha sunga a kibawl Pinlong Conference ah Siyin Chin War Council leh Chin National Council tang mi-in meeting kah hi.Chin Hills pan meeting kah tangmi 3 te pen Chin Hill zum pan leh Glanville in a teelkhiat uh hi a,amah pen Pinlung Conference a pai khempeuhte makai ahi hi.Pinlung Conference masa pen Kachin leh Shan makaite pawlkhat lungkim loin buaina a om ciangin Pu Vum Kho Hau in munkhat ah sam khawm in nasem khawm dingin lem tuah hi.Pinlung minthuh a tawpna nitak an nek ciangin Chin mi pan lungdam kohna thu gen pa hi.

1947 March 15 ni-in Gen. Aung San makaih EC ah Advisor Chin Minister nasep pia hi.Tua kum March kha sungin Rees Williams makaihna tawh Frontier Area Inquiry Commission ah Sat San Tun, Samaduwa Sinwa Nawng,Saw San Kay,Pu Vum Kho Hau,zanggam ai tangin U Thin Htut,Thakhin Nu, Bu Khin Maung Kalay,U Kyaw Ngyein te kihel uh hi.1947 July 19 ni Yangon Atunwan zum ah meeting a kibawlna ah tawm vei sung lut in,Gen.Aung San kiangah thu dongin Paletwa pan a pai Pu,Tha Leng leh Naga pan a pai kusale pawlkhatte tawh thu kikum dingin a pua lamah paikhia uh hi.A paikhiat khit uh a sawt loin Glun U Saw ih khutnuai mite in,Gen.Aung San leh a nasep pihte thau tawh kaplum uh hi.Pu Vum Kho Hau zong tua ni-in thu dotna nei loin meeting na kah suak hi leh asi ding hi a,vai dang khat tawh a pua lamah a pusuak manin a suakta ahi hi.

1947 kumin Lotdaw Amat ah kiteel in gamsung ki makaih dan ding upadi a bawl commiti ah kihel hi.1947 October 17 ni-in England gam London a Nu-Attlee minthuhna ah zong U Tin Hlut,Mahn Win Maung,U Vum Kho Hau,Sat Khon Cho,Bu-mu Aung te kihel uh hi.1957 kum London khuapi a,a kibawl Nu-Atte Agreement kum 10 cinna pawi ah vuanzithoh ai tangin Pu Vum Kho Hau pai in thu genna nei hi.Mualtung mite kipawlkhopna Supreme Council pen 1947-48 kum sungin kibawl a,amah pen Vice President ahi hi.1948 kum sungin Kawl leh Pakistan kipawlna pen Pakistan gamah kibawl a tua lai ah zong a kihel hi. Kawlgam in suahtakna a ngah khit 1948 January kha in Chin Minister pan khawl hi.1948 Febuary kha in gamdang vuanzi zum ah Dy.Secrectary General sem hi.1953-55 kum dong Chief of Protocol,consular and U.N Divisions sem hi.1953,1964,1965 ah UN General Assembly ah Kawlgam ai tangin pai in thu gen hi.Amah pen 1955 in 1975 kum dong France, Netherland, Indonisia, Combodia, Czechoslovakia, Austria, Hungary te-ah Kawlgam ai tangin palai(Ambassador)sem hi.Chin mi sung pan gamdang palai a sem masa pen ahi hi.1955 kum Indonesia gam Bandung a,a kibawl Bandung Conference a kibawl theih nading a masa pen meeting pen Yangon ah ama makaihna tawh a kibawl ahi hi.Bandung Conference kum 10 cinna pawi kibawlna ah zong Kawlgam vuanzithoh ai tangin amah pai-in thu gen hi.

Dr.Maung Maung makaihna tawh the Guardian makazin (1952) Guardian Tadensa (1953) kum a kibawl hunlai in amah zong kihel a,lai zong a gelh hi.Profile of A Burma Frontier man laibu bawl a,1963 kumin suaksak hi.Tua laibu a bawl manin Czechoslovakia-Charles University Prague in Ph.D degree pia hi.The American Biographical Institute in Who's who in the world ti-in leitung mipil minthang 5000 a teelna lakah No.15 na ah kihel a,1966 kumin Diploma of Culture degree pia uh hi.Tua banah London University in FRGS(LIFE) Royal Anthropological organization Royal Numismetic society ten zong minphatna pia uh hi.Ama bawl laibu pen USA-Yale University History Deparment ah Oreintial Studies ah zat dingin hoih takin kem uh hi.USA New York The Reader's Digest a bawl ten zong Pu Vum Kho Hau pen 1955 kumin Life memmer,Life Free Subcribption khat in pom uh hi.

1969 kum Mandalay a,a kibawl a 22 veina Union Day lai in zong Aung San,Sat San Tun,Vum Kho Hau te pen mipi tulthum val in lampi ah zui-in pahtawi uh hi.1995 August kha in Mikangte in Japan te a zawhna uh kum 50 cinna (Victory in Japan) pawi pen London ah bawl uh a,England kumpi nu Elizabeth in sam a,B.A,B.D.A ai tangin Bu-muthoh Saw Cia Do,U Vum Kho Hau, Ivincain te na pai uh hi. 1988 August kha in Kawlgam buaina tuamtuam om a,sisan luanna leh sihna lianpi om hi.Tua laitakin U Nu-in Burmese Way to Socialist Party tawh kumpi hong sem a,1988 September 9 ni-in Ulian sunga a kihel mimal 26 te lakah amah pen gamdang vuanzithoh in a koih hi.Tua ahih manin 1989 December 29 ni-in koi mahah a paikhia thei lo dingin ama innsungah khumcip uh hi.A inn kuanpihte zong suakta tuan lo uh hi.Haksatna tuamtuam a om manin 1990 kum January 3 ni-in ama innsung thongkiatna pan suahtakna pia uh hi.

Amah pen Pasian a it leh a zahtak mahmah mi ahih manin biakna pawlpi zahtak mahmah hi.YMCA Vice President Emmanuel Baptist Church,Deacon,Myanmar Baptist Convention Men's Fellowship Chairman ,Yangon Siyin Baptist Church Elder zong sem hi.Laisiangtho a neilo a kisamte zong a khawnkhongin a pia hi. 1948 January 4 ni suahtakni in Tamadah Sat Shwe Thaik in Sithu medal pia hi.1980 June kha in Nainganhgonyi(First Class) leh Sum Ks.30000 na pia hi.Chin mi a kici khempeuh lakah amah sangin minphatna letsong tam a mu leh mipihte adinga na lianpi a sem midang om nailo hi.

Japan gal a ven khitphet in,Mikang galkapte hong lut a,Thang Za Hau, Lian Cin Thang, Thang Cin Hau, Lian Kim te pen Mikang galkapten sih dong thongkia dingin man uh hi.Hih te a suahtak theih nadingin Pu Vum Kho Hau in,Gen.Aung San kiangah huhna ngen in,sih nading thonginnsung pan suahtakna ngah kik uh hi.

Dr.Vum Kho Hau pen Buanman ukpi tanu Mang Khaw Ciin tawh kiteengin ta 8 nei hi.2006 July 21 ni-in Yangon a inn pan Pasian kiangah hong ciahsan hi.

Crd:Zomi history group